Jong vrou veilig ná sy buite motorhandelaar verdwynDeane Duminy (Foto: SAPD Vrystaat) Die 18-jarige Deane Duminy van Heilbron, Vrystaat, wat as vermis aangemeld is, is opgespoor. Sy is Vrydag laas saam met haar ma gesien wat haar motor vir ŉ diens by ŉ motorhandelaar in Kroonstad ingedien het. Die polisie het Maandagaand bevestig dat Duminy opgespoor en veilig is. Nog geen verdere inligting is beskikbaar gemaak nie. Die plaaslike buurtwag het gevra dat die familie se privaatheid gerespekteer moet word. Maroela Media het vroeër berig die ma en haar 18-jarige dogter het van Heilbron na Kroonstad gery waar hulle die motor wou laat diens. Die ma het in die handelaar se kantoor ingegaan om vorms in te vul terwyl Duminy buite in die motor sit en wag het. Toe die ma terugkeer, was haar dogter egter skoonveld. Sy het haar dadelik op haar selfoon gebel, maar dit was afgeskakel. Die ma het Duminy daarna as vermis by die polisie aangemeld.